**Проект!**

**СХЕМА ЗА ДЪРЖАВНА ПОМОЩ**

**„Помощ в подкрепа осигуряването на ликвидност на земеделските стопани, производители на маслодайна роза за преодоляване на последствията от негативното икономическо въздействие от COVID-19“**

**І. ОБЩИ ПОЛОЖЕНИЯ**

1. **Правно основание**

1.1. Закон за мерките и действията по време на извънредното положение, обявено с Решение на Народното събрание от 13.03.2020 г. и за преодоляване на последиците;

1.2. Чл. 11, ал. 2, т. 1 и чл. 12, ал. 1, т. 2, от Закона за подпомагане на земеделските производители;

1.3. Точка 3.1. и съотносимите разпоредби от Временната рамка за мерки за държавна помощ в подкрепа на икономиката в условията на сегашния епидемичен взрив от COVID – 19 (Временна рамка).

1. **Цел на помощта**

Земеделските стопани са силно засегнати от последствията от избухването на пандемията от COVID-19 заради ограниченията за движение, въведени в държавите-членки, както и от затварянето на част от търговски обекти и заведения за обществено хранене, както и от прилагането на специални мерки в самите стопанства. Това създаде икономически смущения в селскостопанския сектор и доведе до ликвидни и икономически проблеми при производството на селскостопански продукти.

Настоящата мярка представлява подкрепа за осигуряване на достатъчна ликвидност в сектора на маслодайната роза, за да се противодейства на негативното влияние на последиците от пандемията и за осигуряване на непрекъснатостта на икономическата дейност и подобряване на експозицията на земеделските стопани.

Помощта ще допринесе за смекчаване на последствията от създадената ситуация и ще насърчи преодоляването на трудностите, които земеделските производители на маслодайна роза изпитват, като очакваният ефект от подпомагането е подобряване на икономическата им устойчивост и стабилизирането на доходите от производствената дейност.

Чрез помощта ще се предостави възможност на земеделските стопани да устоят на последствията от създадената ситуация в резултат на пандемията от COVID-19, ще се насърчи преодоляване и възстановяване от възникналото икономическо затруднение и ще се съдейства за постигане на устойчивост, стабилизиране на доходите от производствената дейност и жизнеспособност.

Предвижда се чрез помощта да осигури компенсация за част от направените разходи от земеделски стопани за производство на цвят от маслодайна роза, който се използва за преработка, за компенсиране на щети, причинени от срива в търсенето на розов цвят, вследствие на ограничителните мерки, предприети от Р България и други страни за борба с пандемията от COVID-19.

Подпомагат се земеделски стопани, микро, малки и средни предприятия (МСП), регистрирани по реда на Наредба № 3 от 29 януари 1999 г. за създаване и поддържане на регистър на земеделските стопани за покриване на част от направените разходи за производство на маслодайна роза за стопанската 2020/2021 г., и които са в невъзможност да реализират продукцията си.

Помощта е насочена към розопроизводителите, които нямат сключени договори за покупко-продажба на цвят от маслодайна роза с преработвателни предприятия през 2021 година. Тези земеделски стопани няма да проведат беритбена кампания, тъй като нямат пазар за произведения цвят от маслодайна роза. Помощта ще бъде под формата на компенсация на част разходите направени за отглеждане на единица площ розови насаждения до прибиране на реколтата през 2021 година.

1. **Вид и форма на помощта**

Помощта се предоставя под формата на преки безвъзмездни средства (компенсация) за покриване на част от разходите направени за отглеждане на единица площ розови насаждения от вида Дамасцена и Алба.

1. **Бенефициери**

Помощта се предоставя на земеделски стопани (производители на маслодайна роза), отговарящи на следните условия:

- Да са регистрирани по реда на Наредба № 3 от 1999 г. за създаване и поддържане на регистър на земеделските производители;

- да отговарят на определението за малки и средни предприятия съгласно Приложение І от Регламент (ЕС) 702/2014;

- Да имат актуална регистрация в регистъра по Закона за маслодайната роза;

- Да нямат сключен договор за реализация на цвят от маслодайна роза или при наличие на договор цветът да не е реализиран (да нямат подадена декларация за количествата произведен и за количествата реализиран цвят от маслодайна роза по сключените договори за текущата стопанска година);

- Да не са били в затруднение (по смисъла на Общия регламент за групово освобождаване) към 31.12.2019 г.

Помощта може да бъде предоставена на предприятия, които не са в затруднение, и/или на предприятия, които не са били в затруднение към 31.12.2019 г., но са изпитвали затруднение или са изпаднали в затруднение след това, вследствие на епидемичния взрив от COVID-19;

- Едноличните търговци и юридическите лица - търговци да не са в открито производство за обявяване в несъстоятелност или да не са обявени в несъстоятелност;

- Едноличните търговци и юридическите лица - търговци да не са в производство по ликвидация;

- Да нямат изискуеми публични задължения към държавния бюджет;

- Предприятия, които не са изпълнили разпореждане за възстановяване вследствие на предходно решение на Комисията, с което помощта се обявява за неправомерна и несъвместима с вътрешния пазар, са изключени от обхвата на бенефициерите.

1. **Срок на прилагане:**

Дата на въвеждане на схемата и продължителност на прилагане – помощта се прилага след постановяване на положително решение на Европейската комисия за съвместимост с правилата в областта на държавните помощи.

Период на приложение на помощта - от датата на решението до 31.12.2021 г.

1. **Максимален интензитет на помощта:**

Съгласно т. 23, буква а) от Временната рамка - до 225 000 евро (440 059 лв.) на предприятие с дейност в първичното производство на селскостопански продукти.

1. **Бюджет по схемата**

Бюджетът на помощта е в размер на 3 000 000 лв.

Годишният бюджет на помощта се утвърждава с решение на УС на ДФ „Земеделие“.

1. **Приемливи разходи**

За приемливи разходи се считат част от разходите по технологична карта[[1]](#footnote-1), направени за производство на цвят от маслодайна роза до периода/момента на прибиране на реколтата през 2021 година.

Помощта е в размер до 100 лева на декар за направените разходи за производство на цвят от маслодайна роза до периода на прибиране на реколтата (до „бране“).

**ІІ. ПРЕДОСТАВЯНЕ НА ПОМОЩТА**

Указанията за прилагане на помощта и сроковете за изплащане се определят с решение на Управителния съвет на Държавен фонд “Земеделие”.

**III. СПАЗВАНЕ НА ПРАВИЛАТА ЗА ДЪРЖАВНИ ПОМОЩИ**

1. Помощта, съгласно тази схема, е вид държавна помощ, предоставена при условията на правото на Европейския съюз.

2. Епидемичният взрив от COVID-19 засяга реалната икономика. Помощта е част от мерките за преодоляването на сериозни затруднения в икономиката на държавата и има за цел да бъде преодолян недостигът на ликвидност, пред който са изправени предприятията, и да се гарантира, че затрудненията, причинени от епидемичния взрив COVID-19, не намаляват тяхната жизнеспособност, особено тази на МСП.

3. Помощта, съгласно тази схема не може да бъде обвързана с условие за преместването на производствена или друга дейност на бенефициера от друга държава в рамките на ЕИП на територията на държавата членка, която предоставя помощта. Такова условие би имало вредно въздействие върху вътрешния пазар. При това не е от значение реалният брой на закритите работни места в първоначалното място на установяване на бенефициера в ЕИП.

4. Помощ за предприятия, извършващи дейност в първичното производство на селскостопански продукти не трябва да се фиксира на основата на цената или количеството продукти, пуснати на пазара.

5. Когато предприятие извършва дейност в няколко сектора, за които се прилагат различни максимални размери в съответствие с точка 22, буква а) и точка 23, буква а), съответната държава членка гарантира чрез подходящи средства, като например осчетоводяване по отделни сметки, че за всяка от тези дейности се спазва съответният таван. Всички използвани стойности трябва да бъдат в брутно изражение, тоест преди облагане с данъци или други такси.

6. Помощ не може да бъде предоставяна на предприятия, които вече са били в затруднено положение (по смисъла на Общия регламент за групово освобождаване към 31 декември 2019 г.)

Помощта може да бъде предоставена на предприятия, които не са били в затруднение към 31.12.2019 г. Тя може да бъде предоставена на предприятия, които не са в затруднение, и/или на предприятия, които не са били в затруднение към 31.12.2019 г., но са изпитвали затруднение или са изпаднали в затруднение след това вследствие на епидемичния взрив от COVID-19.

7. Временните мерки за помощ, обхванати от настоящото съобщение, могат да се кумулират помежду си в съответствие с разпоредбите на специфичните раздели на настоящото съобщение. Временните мерки за помощ, обхванати от настоящото съобщение, могат да се кумулират с помощи в съответствие с регламентите за помощ de minimis или с помощи в съответствие с регламентите за групово освобождаване, при условие че се спазват разпоредбите и правилата за кумулиране от посочените регламенти.

8. Земеделски стопани, които са предприятия – обект на неизпълнено разпореждане за възстановяване вследствие на предходно решение на Комисията, с което дадена помощ се обявява за неправомерна и несъвместима с вътрешния пазар нямат право на помощта.

9. Публикуване и информация - изпълнение на изискванията на Раздел 4 Наблюдение и докладване от Временната рамка за мерки за държавна помощ в подкрепа на икономиката в условията на сегашния епидемичен взрив от COVID-19.

Към настоящия момент на уебсайта на Министерството на земеделието, храните и горите се поддържа актуален списък на държавните помощи, съдържащ информация за видовете помощи, период на подпомагане, правно основание, цел, форма и интензитет на помощта, както и препращане към официалния уебсайт на Комисията, където са публикувани всички държавни помощи (обобщена информация, в случаите на помощи освободени от нотификация, или решенията на ЕК относно съвместимостта с правилата за държавни помощи).

На уебсайта на предоставящия орган на държавни помощи в земеделието - Държавен фонд „Земеделие” се публикуват указания за прилагане на всички държавни помощи в земеделието, попадащи в обхвата на груповото освобождаване, минималните помощи и други данни, необходими за наблюдението и прозрачността на държавните помощи.

В Министерство на земеделието, храните и горите се съхранява официална документация и информация относно изпратените уведомления до Европейската комисия, решенията на ЕК за схемите за държавна помощ, помощите, попадащи в обхвата на групово освобождаване, минималните помощи и други данни, необходими за наблюдението и прозрачността на държавните помощи.

Подробните записи с информация и подкрепяща документация, чрез които може да се установи изпълнението на всички условия, определени в Временната рамка за мерки за държавна помощ в подкрепа на икономиката в условията на сегашния епидемичен взрив от COVID-19 се съхраняват за период от 10 години от датата на предоставяне на помощта.

Съгласно Временната рамка за мерки за държавна помощ в подкрепа на икономиката в условията на сегашния епидемичен взрив от COVID-19, съответна информация за всяка индивидуална помощ, предоставена съгласно настоящото съобщение, в размер над 10 000 EUR в сектора на селското стопанство и рибарството, се публикува на подробния уебсайт за държавните помощи или ИТ инструмента на Комисията в срок от 12 месеца от момента на предоставянето ѝ.

10. В съответствие с чл. 10 от Закона за държавните помощи ДФ “Земеделие“ е администратор на помощта по отношение на управлението и предоставянето й. В съответствие с чл. 8, ал. 2 от Закона за държавните помощи дейностите по уведомяване, докладване и комуникация с Европейската комисия, се осъществяват от министъра на земеделието, храните и горите.

1. **Технологична карта** – Технологична карта по отглеждане представлява остойностяване на променливите и постоянни разходи на технологичните операции в хронологичен ред и по вид на извършените дейности (трудови разходи, материални и механизирани). [↑](#footnote-ref-1)